钦定古今图书集成/明伦汇编/氏族典/第163卷 > 《廖用贤尚友录》 > 桓谭
## 钦定古今图书集成/明伦汇编/氏族典/第163卷 > 《廖用贤尚友录》 > 桓谭

按《后汉书桓谭传》，“谭字君山，沛国相人也。父成帝时
为大乐令。谭以父任为郎，因好音律，善鼓琴，博学多
通，遍习《五经》，能文章，尤好古学。性嗜倡乐，简易不修
威仪，而憙非毁俗儒，由是多见排抵。哀、平间，位不过
郎。王莽时为掌乐大夫。更始立，召拜太中大夫。世祖
即位，征待诏。上书言事，失旨不用。后大司空宋弘荐”
谭，拜议郎、给事中，因上疏陈时政所宜，书奏不省。是
时帝方信谶，多以决定嫌疑，谭复极言谶之非经。帝
大怒，将斩之。谭叩头流血，良久乃得解。出为六安郡
丞，意忽忽不乐，道病卒，时年七十馀。初，谭著书言当
世行事二十九篇，号曰《新论》，所著赋、诔书、奏凡二十
六篇。